Diari Oficial de la Generalitat Valenciana


Sumari del DOGV 8556, del 27-05-2019 (2019/5354)

RESOLUCIÓ de 22 de maig de 2019, de la Vicepresidència i Conselleria d'Igualtat i Polítiques Inclusives, per la qual es dona publicitat als crèdits que financen els acords d'acció concertada convocats mitjançant Resolució de 28 de desembre 2018, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials especialitzats en el sector d'igualtat en la diversitat per als anys 2019 i 2020.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8556

Data del DOGV
:   27-05-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/5354


Data del document
:   22-05-2019

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 22 de maig de 2019, de la Vicepresidència i Conselleria d'Igualtat i Polítiques Inclusives, per la qual es dona publicitat als crèdits que financen els acords d'acció concertada convocats mitjançant Resolució de 28 de desembre 2018, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials especialitzats en el sector d'igualtat en la diversitat per als anys 2019 i 2020. [2019/5354]  
La Resolució de 28 de desembre 2018, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials especialitzats en el sector d'igualtat en la diversitat per als anys 2019 i 2020, va ser tramitada d'acord amb el Decret 181/2017, de 17 de novembre, del Consell, pel qual es desplega l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social, i segons el que es disposa en l'Ordre de 26 de setembre de 1994, de la Conselleria d'Economia i Hisenda, per la qual es regula la tramitació anticipada d'expedients de despesa, tot quedant condicionada el finançament d'aquestes ajudes a l'aprovació dels crèdits corresponents.  
  
Aprovada i publicada la Llei 28/2018, de 28 de desembre, de pressupostos de la Generalitat per a l'exercici 2019 (DOGV 8454, 31.12.2018), en aplicació del que es disposa en el punt resolutiu tercer, tercer paràgraf, de la mencionada resolució de convocatòria, és procedent donar publicitat als crèdits i a les línies destinades al finançament dels acords d'acció concertada convocats per la Resolució de 28 de desembre de 2018, de la Vicepresidència i Conselleria d'Igualtat i Polítiques Inclusives (DOGV 8464, 15.01.2019).  
En virtut d'això, i en ús de les facultats que em confereix l'article 13 del Decret 181/2017, de 17 de novembre, del Consell, pel qual es desplega l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social, i l'article 1 del Decret 14/2018, de 23 de febrer, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, resolc:  
  
  
Primer  
Donar publicitat als crèdits pressupostaris i a les línies destinades a finançar la Resolució de 28 de desembre de 2018, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials especialitzats en el sector d'igualtat en la diversitat per als anys 2019 i 2020, amb càrrec al programa pressupostari 313.80, Igualtat en la diversitat:  
  
  
Denominació de la línia: «Serveis especialitzats en l'àmbit socioeducatiu per a la infància, l'adolescència i la joventut gitana».  
Línia de subvenció: S5236000.  
Consignació pressupostària inicial de 2019: 2.000.000,00 euros.  
Consignació pressupostària inicial de 2020: 3.581.127,00 euros.  
Procedència dels fons: fons propis.  
  
Denominació de la línia: «Servei especialitzat d'atenció i assessorament a la població LGTBI».  
Línia de subvenció: S5235000.  
Consignació pressupostària inicial de 2019: 500.000,00 euros.  
Consignació pressupostària inicial de 2020: 716.951,16 euros.  
Procedència dels fons: fons propis.  
  
Segon  
El règim de deslliurament és el que s'estableix en l'article 44.1.d 3r, de la Llei 28/2018, de 28 de desembre, de pressupostos de la Generalitat per a l'exercici 2019, que és el següent: «El deslliurament de les línies de subvenció destinades a finançar els concerts per a la prestació de serveis socials per entitats d'iniciativa social s'ha de fer mensualment, d'acord amb els mòduls econòmics fixats en la convocatòria i el nombre de places concertades en el corresponent concert social. El pagament de les mensualitats es lliurarà, per mes vençut, amb la presentació de la relació nominal de persones ateses, on caldrà detallar les places concertades no ocupades, conformades per l'òrgan competent. El deslliurament corresponent al mes de desembre s'ha de dur a terme de forma anticipada amb la relació nominal de persones ateses i places no ocupades a data 1 de desembre, sense perjudici de les regularitzacions corresponents, que s'hagen d'efectuar, en tot cas, abans del 31 de gener de l'exercici següent, que implicaran l'exigència, si s'escau, de reintegrament dels imports percebuts indegudament.»  
  
  
Tercer  
En cas que, després de l'oportú procediment de selecció, quedara un romanent de crèdit sense disposar en les línies, la Conselleria podria dictar una segona resolució de convocatòria, conformement amb aquest import, fixant nous serveis i nombre de places a concertar per a atendre les necessitats socials.  
D'altra banda, si com a conseqüència de transferències pressupostàries es veren modificats aquests crèdits, la seua modificació es publicaria mitjançant una resolució en el Diari Oficial de la Generalitat Valenciana.  
  
València, 22 de maig de 2019.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.